**OBRAZLOŽENJE**

**Nacrta prijedloga odluke o dopunama Odluke o organizaciji i načinu naplate parkiranja u Gradu Zadru**

Gradsko vijeće Grada Zadra donijelo je dana 3. ožujka 2015. godine Odluku o organizaciji i načinu naplate parkiranja u Gradu Zadru koja je izmijenjena i dopunjena 29. svibnja 2018. godine. Odukom su određene javne parkirališne površine, organizacija i način naplate parkiranja, te nadzor nad parkiranjem vozila na javnim parkiralištima s naplatom na području Grada Zadra.

Dopunama važeće Odluke prati se potreba uređivanja prometa u mirovanju odnosno parkiranja i zaustavljanja turističkih autobusa u vrijeme kada je povećan intenzitet prometa navedenih vozila na našim cestama. Stoga se predlaže za uređeno parkiranje i zaustavljanje turističkih autobusa prometnom signalizacijom, propisati cijenu parkiranja i zaustavljanja navedenih vozila u iznosu od 50,00 kuna po parkiranju ili zaustavljanju. Trgovačko društvo Liburnija d.o.o. će turističkim autobusima ponuditi sukladno svom cjeniku parking u vremenu između iskrcaja i ukrcaja putnika na lokaciji autobusnog kolodvora Liburnija d.o.o.

Iznimno, turistički autobusi koji prevoze učenike osnovnih i srednjih škola s područja Republike Hrvatske, bili bi oslobođeni plaćanja naknade za parkiranje i zaustavljanje.

Uz sugestije Turističke zajednice Grada Zadra za što boljom organizacijom prometovanja turističkih autobusa, potrebno je upoznati javnost s nacrtom prijedloga odluke o dopunama Odluke o organizaciji i načinu naplate parkiranja u Gradu Zadru.

S ciljem da se širi krug zainteresiranih osoba s područja Grada Zadra uključi u pripremu konačnog Nacrta Odluke o dopunama Odluke o organizaciji i načinu naplate parkiranja u Gradu Zadru, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom 5. prosinca 2018. godine.** |
| Adresa e-pošte na koju se šalju očitovanja zainteresirane javnosti:**komunalno.savjetovanje@grad-zadar.hr** |